|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

**Αρ. Πρωτ.: 9863 Αθήνα, 27/12/2022**

**ΔΕΛΤΙΟ ΤΥΠΟΥ**

Το Εργατικό Κέντρο Αθήνας καταδικάζει την έκδοση του Προεδρικού Διατάγματος 85-17/12/22, με βάση το οποίο όλοι οι απόφοιτοι των ανώτερων δραματικών σχολών και σχολών χορού κατατάσσονται στην κατηγορία εργαζομένων Δευτεροβάθμιας Εκπαίδευσης. Τυπικά εξισώνονται εργασιακά με αποφοίτους λυκείου, ουσιαστικά απαξιώνονται καλλιτεχνικά και επαγγελματικά.

Είναι απαράδεκτο στη χώρα που περηφανεύεται ότι γέννησε το θέατρο, η Κυβέρνηση και τα αρμόδια Υπουργεία να υποβαθμίζουν τις σπουδές υποκριτικής και χορού, την ίδια στιγμή που εξισώνουν τα ιδιωτικά κολλέγια με τα Πανεπιστήμια.

Το Εργατικό Κέντρο Αθήνας απαιτεί την άμεση ανάκληση του Προεδρικού Διατάγματος αλλά και την άμεση θεσμική αναβάθμιση των καλλιτεχνικών σπουδών, με περαιτέρω στόχο την εξίσωση τους με τις σπουδές των ΑΕΙ και την αύξηση της χρηματοδότησής τους. Στηρίζουμε με όλες μας τις δυνάμεις τον δίκαιο αγώνα των ηθοποιών, των χορευτών, των μουσικών, των κινηματογραφιστών και των σπουδαστών στις παραστατικές τέχνες.

**Το Δ.Σ.**